Verkeersman aangekeer vir Chinese sakeman se moord | Netwerk24
Deur André Damons 22 Maart 2019 17:28
Die verkeersbeampte wat 'n Chinese sakeman by Wepener in die Vrystaat voorgekeer het voordat dié man ontvoer en vermoor is, verskyn Maandag in die hof nadat hy ook weens die moord in hegtenis geneem is.
Die verkeersbeampte is 'n paar dae ná die ontvoering en moord van H. Zang (45), wat 'n winkel in Botshabelo buite Bloemfontein besit het, by sy huis op Wepener in hegtenis geneem nadat hy tydens die ondersoek ook met die voorval verbind is.
Hy sal Maandag op aanklagte van moord, ontvoering en motorkaping in die landdroshof op Wepener verskyn.
Hy het na bewering in sy verklaring onder eed gejok oor wat op Sondagmiddag 3 Maart gebeur het toe Zang in sy teenwoordigheid ontvoer sou gewees het en later vermoor is.
Die polisie verwag om binnekort nog mense in hegtenis te neem.
Sers. Yanga Ngcukana, 'n polisiewoordvoerder, sê die verkeersman se verklaring stem nie ooreen met die ondersoek nie. Ooggetuies het hom glo ook met die voorval verbind.
Zang is die dag omstreeks 14:30 sowat 8 km buite Wepener deur die verkeersbeampte afgetrek. Drie mans in 'n swart BMW het kort daarna by hulle stilgehou en hulle met 'n vuurwapen gedreig.
Die mans het Zang se motorsleutel geëis en die verkeersbeampte se dienspistool gevat. Hulle het daarna die sakeman in die kattebak van een van die motors gelaai en met albei motors weggery.
Die verkeersbeampte is nie beseer nie en het die voorval by die Wepener-polisiekantoor aangemeld.
'n Uitgebrande voertuig is naby Hobhouse gevind, maar volgens Ngcukana moet hulle nog bevestig of dit aan Zang behoort het.